text: 54 års forskel: Maria og Olfert stiller op til valg 
  06 november 2017 kl. 18.36
  Landets yngste kandidat stiller op i Esbjerg. 11 dage før valget fylder Maria Lagoni 18 år. Kommer hun ind, ville hun fremover skulle samarbejde med for eksempel 72-årige Olfert Krog. Begge stiller op for første gang. 
  
  Danmarks yngste kandidat stiller op i Esbjerg. 10. november fylder Maria Lagoni 18 – bare 11 dage før kommunalvalget.
  Hvis hun kommer ind i byrådet i Esbjerg, kan hun komme til at samarbejde med for eksempel 72-årige Olfert Krog. Der er 54 års forskel på de to kandidater.
  - Jeg tror, at jeg kan komme med nogle andre synsvinkler og holdninger. Jeg trives også nogle andre steder, end de politikere der sidder der i dag. Jeg tror, jeg vil være et frisk pust, siger Maria Lagoni, der stiller op for Venstre.
  Maria Lagoni, gymnsieelev, Venstre, Esbjerg: "Jeg tror måske nogen ser mig som et lille barn, men jeg tror på, at så længe jeg læser op, og jeg har styr på, hvad det er jeg siger, så tror jeg også, at det er noget, de vil lægge bag sig, når de lærer mig at kende."
  Se gennemsnitsalderen i nuværende byråd og kommunalbestyrelser nederst i artiklen
  Et kig på den gennemsnitlige alder i de siddende kommunalbestyrelser og byråd afslører et gråsprængt billede. Politikerne i Billund er de yngste i Syd- og Sønderjylland og her er de i gennemsnit 50 år gamle. De ældste politikere sidder i Hedensted, hvor aldersgennemsnittet er 56,7 år.
  Gennemsnitsalderen for kommunalpolitikere i hele TV SYD’s del af Danmark er 54,1 år.
  72-årige Olfert Krog er spidskandidat for Dansk Folkeparti, og han tror, at hans erfaring kommer ham til gode.
  - Jeg tror, at man skal komme med et eller andet, når man kommer ind i byrådet, og et langs liv erfaring er ikke nogen ulempe.
  Maria Lagoni tror også, at hendes alder har betydning for den måde, de andre politikere ser hende på.
  - Jeg tror måske nogen ser mig som et lille barn, men jeg tror på, at så længe jeg læser op, og jeg har styr på, hvad det er jeg siger, så tror jeg også, at det er noget, de vil lægge bag sig, når de lærer mig at kende.
  Gennemsnitsalder for politikere i nuværende byråd
      
      
            Billund50,0 år
            Esbjerg54,8 år
            Fanø55,8 år
            Fredericia54,0 år
            Haderslev52,8 år
            Hedensted56,7 år
            Horsens53,7 år
            Kolding52,6 år
            Sønderborg53,9 år
            Tønder55,1 år
            Varde54,5 år
            Vejen56,1 år
            Vejle53,5 år
            Aabenraa54,2 år
            Regionsrådet Syddanmark59,8 år
  Ved du, hvem du vil stemme på? Ta´ testen og find din kandidat her:
  tvsyd.dk/kv17/kandidattest
  
  